Janine Neethling | Roekeloos
Die kykNET-Fiëstas, die enigste toekenning van sy soort in die land, vereer sedert 2011 rolspelers vir hul uitsonderlike bydraes tot die land se grootste kunstefeeste.
#suidoosterfees Kunstreffers: Konsert van Hoop
‘n Musiek- en dansskouspel soos nog nooit tevore.
In samewerking met Artscape en onder die bekwame leiding van musiekmaestro Janine Neethling.
Die program word gevul met uitstekende optredes deur Brandon October, Corlea Botha, Ivan Siegelaar, Dizu Plaatjies en die Cape Town Opera Vocal-ensemble.
JazzArt, Unmute Dance Company en Cape Town City Ballet sal klassieke, Afrika- en kontemporêre dans items na die verhoog bring, terwyl die wenners van die eerste Suidoosterfees Talentsoektog ook die verhoog met al die sterre sal deel.
Met Brandon October, Corlea Botha, Ivan Siegelaar, Cape Town City Ballet, Cape Town Opera Vocal ensemble, Che-V, Andrea Mathews, Frederico Grainger, The Professionals
Musiekregie Janine Neethling
Samestelling Marlene le Roux
Plek: Kunstekaap Operahuis, Kaapstad
Datum: Woensdag 27 April 15:00-16:15
Kunstreffers: Konsert van Hoop,
Trek jou dagboek nader en maak ’n nota, want op Donderdagaand 18 Februarie is daar net een plek om te wees: Kanaal 144. Die Fiëstas, wat vanjaar vir die sesde keer aangebied word, word om 20:00 regstreeks op kykNET vanaf die Staatsteater in Pretoria uitgesaai en dit beloof om ‘n glansryke en opwindende aand te wees.
Die gasheer en gasvrou vir die aand is Pierre Breytenbach en June van Merch en die gasaanbieders is Clint Brink, Erik Holm, Leandi du Randt, Rozanne McKenzie en Deon Lotz. Daar sal optredes deur Adam, Jaco van der Merwe, Vicky Sampson, Esther Nasser Dance Company, SircuSynergy en die Universiteit van Pretoria se Camerata-koor wees.
Soos met vorige jare se Fiëstas, sal daar ook uittreksels uit van die benoemde toneelstukke wees, onder meer Amper, Vrystaat (Antoinette Louw, Milan Murray, Cintaine Schutte) en Die Dag is Bros (Ben Albertyn en Sandra Prinsloo).
Die kreatiewe regisseur is Juanita Køtzé, die musiekregisseur is Janine Neethling en Ian von Memerty is die verhoogregisseur. Die ontwerpers wat vir die kostuums verantwoordelik is, is Karen Ter Morshuizen, Stiaan Louw, Suzanne Heyns en Vesselina Pentcheva. Die trofeë is deur Glass Forming Academy vervaardig.
Vanjaar se benoemings in die dertien kategorieë vereer weer die beste wat in 2015 by die grootste kunstefeeste in Suid-Afrika te sien was. Son. Maan. Sterre. het agt benoemings gekry, Amper, Vrystaat, Die Dag is Bros en In Glas het elk vyf benoemings, Liewe Heksie: Flower Power en Skuldeiser spog met vier benoemings elk, Santa Gamka met drie benoemings en Buite Blaf die Honde Swart, Nie As Ek Sing Nie: Laurika Rauch en Al Lê die Berge Nog So Blou het elk twee benoemings gekry.
Lida Botha, Ronnie Samaai en Pieter Fourie word vir hulle lewensbydrae vereer. Die Blou Stoel-toekenning asook die toekenning vir die gewildste fees in die land word die aand van die toekennings bekend gemaak.
Amanda Strydom het op 23 Julie 1956 in Port Elizabeth die wêreld betree, die pad gevat en sedertdien plaaslik en internasionaal haar merk gemaak as gevierde aktrise, ikoniese sangeres, komponis en skrywer van poëtiese liedtekste en sketse.
Amanda loop vanjaar die pad al 60 jaar. Met hierdie produksie klink die land, die gehoor en haar musiek- en teatervriende ‘n glasie vonkel op dié besonderse mens en teaterlegende.
Met: Amanda Strydom, Anna Davel, Brandon October, Coenie de Villiers, Gloria Bosman, Joshua na die Reën, Stef Bos, Die Libertaskoor, onder leiding van Johan de Villiers
Vervaardiger: Ingrid Howard (Tale Be Told Productions)
Orkes: Janine Neethling (klavier), David Klassen (tromme), Juan Oosthuizen (kitaar) en Schalk Joubert (baskitaar)
As vertellers: Coenie de Villiers en Marion Holm
Taal: Afrikaans & Engels
Kaartjies: R200, R150, R120 | R220, R170, R140 by die deur
Plek: Spier-amfiteater, Stellenbosch
Datum: 8 Maart 20:30
Amanda loop die pad nou 60 jaar,
9 Februarie 2016.
`Afrika in AfrikaansDie produksie bring die ryk teksture van eeue-oue Afrika-tale in ‘n unieke samesmelting met Afrikaans; ou bekende en moderne songs met ‘n splinternuwe kruisbestuiwing tussen die soms vreemde tongval van ons land se amptelike 11 tale.
Die gehoor kan uitsien na die onverwagse samekoms van liedjies soos “Mmangwane mpulele” (tradisionele Sotho wiegelied gekombineer met “Nankipoe” van Mynie Grove, Johnny Clegg se “Spirit of the great Heart” in Afrikaans, “Kinders van die wind” in Zulu, en Koos Kombuis wat heel ondeund met Mango Groove toi-toi in “Township Groove”.
Suid-Afrikaners praat verskeie tale wat ons almal dalk herken maar nie altyd verstaan nie, so hierdie keer ululeer ons oor grense heen en maak musiek met ‘n nuwe Afrika-tromslag.
Met: Gloria Bosman, Anna Davel en Timothy Moloi
Regie: Janine Neethling
Tromme: Kevin Gibson
Bas: Schalk Joubert
Kitaar: Juan Oosthuizen
Saksofoon en klawerbord: Brendan Ross
Tydsduur: 90 minute (met 20 minute pouse)
Plek: Oude Libertas Amfiteater, Stellenbosch
Datum: 27 Februarie 2016 – 18:15
Afrika Africa in Afrkaans,
8 Oktober 2015.
Huisgenoot-Skouspel, die Afrikaanse musiekkonsert wat die afgelope 15 jaar in Sun City gehou is, word vanjaar SuperSkouspel. Pleks van etlike vertonings oor twee naweke is daar vanjaar een groot vertoning vir 30 000 mense op Saterdag 19 September 2015 in die FNB-stadion in Johannesburg.
Huisgenoot het kragte saamgesnoer met kykNET en Big Concerts om vir Skouspel ’n nuwe baadjie aan te trek.
“Huisgenoot is die grootste tydskrif in die land, kykNET is die grootste kanaal op DStv en Big Concerts is die grootste konsertpromotor in Afrika. Saam is ons ’n droomspan,” sê Henriëtte Loubser, redakteur van Huisgenoot. “Ons gaan geskiedenis maak deur ’n Afrikaanse musiekkonsert vir die hele gesin in die grootste stadion in Afrika te hou.” Die datum is gekies om saam te val met Erfenisdag (op 24 September) en die Wêreldbeker-rugbytoernooi.
“Ons vier ons Suid-Afrikaanse erfenis met Afrikaans as die hoofkarakter,” sê Karen Meiring, M-Net Direkteur: Afrikaanse Kanale. “SuperSkouspel is vol verrassings. Dis musiek in Afrikaans soos jy dit nog nooit gehoor het nie.”
“SuperSkouspel in die FNB-stadion gaan die konsert van die jaar wees,” sê die veteraan-promotor Attie van Wyk en Justin van Wyk, besturende direkteur van Big Concerts. “Hierdie wêreldklas-produksie gaan die eerste konsert in sy soort by die stadion wees waar die verhoog op die middelveld geplaas word, om sodoende ’n intieme buitelug-ervaring te verseker wat toeganklik vir almal is.”
Kunstenaars sluit in ikone soos David Kramer en Leon Schuster wat hul treffers gaan sing. Ook Skouspel-gunstelinge soos Kurt Darren, Die Heuwels Fantasties, Karen Zoid, Adam Tas, Emo Adams, Andriëtte en Adam. Francois van Coke is een van verskeie nuwe stemme en gaan sy treffer saam met Zoid, “Toe Vind Ek Jou”, sing. Die gehoor kan ook uitsien na optredes deur groepe soos Mango Groove en Freshlyground.
’n Hoogtepunt van die aand is die internasionale gaskunstenaar: die Skotse sangsensasie Susan Boyle. Dit is die eerste keer dat sy in Afrika optree en sy sal net by SuperSkouspel te sien wees.
Ian von Memerty is die kreatiewe regisseur en Janine Neethling die musiekregisseur. Albei is gerekende name in die vermaaklikheidsbedryf. Die kunstenaars sal saam met ’n simfonie-orkes en twee kore optree.
Checkers is vir die 13de jaar as hoofborg betrokke en Clover is ook weer aan boord.
Suid-Afrika se eerste Wêrelbeker-rugbywedstryd (teen Japan), wat om 17:45 SA tyd begin, sal regstreeks op grootskerms in die stadion gewys word sodat konsertgangers dit kan kyk. Die SuperSkouspel-vertoning begin dan om 20:00 op 19 September.
Kaartjies kan by Computicket gekoop word. Die pryse begin vanaf R199. Veilige parkering en parkeer-ry-opsies vanaf verskeie plekke in Gauteng sal ook deur Computicket gekoop kan word.